作者:趙顯宏
標題:中呂・滿庭芳漁
內容:江天晚霞，舟橫野渡，網曬汀沙。一家老幼無牽掛，恣意喧譁。新糯酒香橙藕芽，錦鱗魚紫蟹紅蝦。杯盤罷，爭些醉煞，和月宿蘆花。樵腰間斧柯，觀棋曾朽，修月曾磨。不將連理枝梢銼，無缺鋼多。不饒過猿枝鶴窠，慣立盡石澗泥坡。還參破，名韁利鎖，雲外放懷歌。耕耕田看書，一川禾黍，四壁桑榆。莊家也有歡娛處，莫說其餘。賽社處王留宰豬，勸農回牛表牽驢，還家去，蓬窗睡足，一品待何如？牧閒中放牛，天連野草，水接平蕪。終朝飽玩江山秀，樂以忘憂。青箬笠西風渡口，綠蓑衣暮雨滄州。黃昏後，長笛在手，吹破楚天秋。